Kaykunapa qepantam Arimatea llaqtapi kaq Josey ruegakurqa Pilatota Jesuspa cuerponta qonanpaq.
Joseyqa pakasqallapi Jesuspa qatiqninmi karqa,
chaynaqa karqa judiokunata manchakusqanraykum.
Pilato mana harkakuptinmi Joseyqa aparqa Jesuspa cuerponta.
Jesusman puntata tutallan watukuq Nicodemopas rirqam yaqa pachak libra mirrawan aloes chaqrusqata aparikuspan.
Joseywan Nicodemom chay miski asnaqwan fino sabanasta chapurqaku hinaspam Jesuspa cuerponta wankururqaku,
chaynataqa rurarqaku judiokunapa pampakunankuman hinam.
Jesusta chakatasqanku sitiopim karqa huerta,
chaypim karqa mosoq sepultura manaraq pipapas pampakusqan.
Chaypim Jesuspa cuerponta pamparurqaku hichpa kasqanrayku,
ñam qallarichkarqaña Pascua Fiestapaq judiokunapa preparakuynin.
Domingo punchawtam Magdala llaqtayoq Maria rirqa sepulturata mana runa rikuy tutapaytaraq,
paymi rikururqa sepultura tapasqanku rumiqa suchurachisqa kasqanta.
Chaymi kallparqa Simon Pedropa kasqanmanwan Jesuspa kuyasqan discipulonpa kasqanman,
paykunatam nirqa:
—Señortam aparusqaku sepulturanmanta,
manam yachanikuchu mayman churasqankutapas —nispa.
Pedrom huknin discipulopiwan rirqaku sepultura qawaq.
Iskayninkum rirqaku kallpaylla,
Pedromantapas apurawtaraq huknin kaq kallpaspanmi puntata chayarurqa sepulturaman.
Kurkuykuspa qawaykuptinmi sabanaskunaqa churasqa kachkasqa,
ichaqa manam yaykurqachu.
Simon Pedroñataqmi qepataña chayaramuspan yaykururqa sepulturaman,
paypas rikuykurqam sabanaskuna churarayaqta.
Rikurqataqmi Jesuspa umanman watasqanku telatapas,
chayqa sapaq lawpiñam patarasqa kachkasqa,
chayna sapaq lawpitaqmi kachkasqa sabanaspas.
Sepulturaman punta chayaq discipulopas yaykururqam,
chaymi tukuy chaykunata qawaykuspan creerqa.
Manaraqmi entienderqakuchu Jesuspa kawsarimunanmanta Bibliapa nisqantaqa.
Hinaptinmi chay discipulokunaqa kutikurqaku maymi kasqankuman.
Mariañataqmi waqastin qeparurqa sepulturapa waqtanpi.
Waqaspanmi kurkuykuspa qawaykurqa sepulturapa ukunta.
Chaypim rikururqa yuraq pachayoq iskay angelkunata.
Paykunam tiyachkasqa Jesuspa cuerponpa kasqanpi,
hukninmi kachkasqa sawnan lawpi hukninñataq chakin lawpi.
Mariatam tapurqaku:
—Señora ¿Imanasqataq waqachkanki?
—nispa.
Payñataqmi nirqa:
—Señorniytam aparusqaku chaymi mana yachanichu mayman churasqankutapas —nispa.
Chaynata nispanmi muyuriykuspan rikururqa Jesusta chaypi sayachkaqta.
Mariaqa manam yacharqachu Jesus kasqanta.
Jesusmi tapurqa:
—Señora ¿imanasqataq waqachkanki?
¿Pitataq maskachkanki?
—nispan.
Mariañataqmi piensarqa huerta cuidaq kasqanta chaymi nirqa:
—Señor,
qam aparuspaykiqa willaykuwayá maypim churaramusqaykita chaynapi apakaramunaypaq —nispa.
Jesusñataqmi nirqa:
—¡Maria!
—nispa.
Payñataqmi muyuriykuspan hebreo idiomapi nirqa:
—¡Raboni!
—nispa.
Chayqa “yachachikuq” ninanmi.
Jesusmi nirqa:
—Amaraq hapiwaychu,
manaraqmi Taytaymanqa riniraqchu.
willamuyá wawqeykunaman,
richkanim Taytaypata,
qamkunapapas Taytaykichikpata,
ñoqapa Diosniyman,
qamkunapapas Diosnikichikman.
Chaymi Magdala llaqtayoq Maria Señor rikusqanmanta willamurqa discipulonkunaman,
willamurqataqmi kikin Señorpa imakunam kunasqantapas.